În această vineri, 10 mai, debutează procesul electoral pentru alegerile programate pe 9 iunie. Conform legislației în vigoare, campania electorală interzice folosirea de mesaje discriminatorii sau incitante la ură și intoleranță, precum și orice forme de defăimare sau instigare la conflicte religioase sau etnice.
Biroul Electoral Central îndeamnă toți competitorii electorali să respecte regulile generale privind campania, să adopte un discurs echilibrat, sincer și constructiv, evitând manipularea informațiilor pentru a preveni răspândirea știrilor false și dezinformării.
Discursurile politice și mesajele electorale trebuie să garanteze respectarea principiilor democratice și să contribuie la un climat de integritate, atât în relația cu ceilalți competitori, cât și în raport cu alegătorii. Birourile electorale de circumscripție au responsabilitatea de a supraveghea buna desfășurare a campaniei în aria lor de competență și de a soluționa plângerile legate de împiedicarea partidelor politice, organizațiilor minorităților naționale, alianțelor politice sau a candidaților independenți de a-și desfășura campania în conformitate cu legea.
Încălcarea regulilor atrage aplicarea sancțiunilor contravenționale sau penale, în funcție de gravitatea faptelor. Desfășurarea campaniei electorale în media audiovizuală este supusă prevederilor legale și deciziilor Consiliului Național al Audiovizualului, asigurând respectarea echilibrului și transparenței în promovarea candidaților.
Campania electorală se încheie sâmbătă, 8 iunie 2024, la ora 7:00.
Mai multe amănunte pot fi găsite în comunicatul Biroului Electoral Central, aici.